# ДО

# Г-ЖА ЦВЕТА КАРАЯНЧЕВА

# ПРЕДСЕДАТЕЛ

# НА 44-ТО НАРОДНО СЪБРАНИЕ

**Уважаема г-жо Председател,**

На основание чл. 86, ал. 1 от Конституцията на Република България и чл. 88, ал. 1 от Правилника за организацията и дейността на Народното събрание внасяме проект на решение за осигуряване на средства и организация за безплатна смяна на личните документи на гражданите, пострадали от пробива в информационните системи на Националната агенция по приходите.

Молим проектът да бъде предоставен за разглеждане и приемане съгласно установения ред.

# Вносители:

**РЕПУБЛИКА БЪЛГАРИЯ**

**ЧЕТИРИДЕСЕТ И ЧЕТВЪРТО НАРОДНО СЪБРАНИЕ**

**Проект!**

**РЕШЕНИЕ**

**за осигуряване на средства и организация за безплатна смяна на личните документи на гражданите, пострадали от пробива в информационните системи на Националната агенция по приходите**

Народното събрание на основание чл. 86, ал. 1 от Конституцията на Република България

**РЕШИ:**

1. Възлага на Министерския съвет да осигури необходимите средства и организация за безплатна смяна на личните документи на гражданите, чиито лични данни бяха неправомерно разкрити следствие на пробива в информационните системи на НАП и които заявят желание за това.
2. Средствата и организацията по т. 1 се осигуряват в срок до 3 месеца.

ВНОСИТЕЛИ:

**МОТИВИ**

Безпрецедентният пробив в информационните системи на Националната агенция по приходите доведе до неправомерно оповестяване на личните данни на милиони български граждани. Последствията от това ще тежат с години напред. Те излагат на риск от най-различни злоупотреби засегнатите и пряко застрашават тяхното имущество.

Нищо не може да заличи настъпилите вредни последствия, чиито мащаб тепърва ще оценяваме. Наказателните преследвания срещу извършителите на пробива не разтоварват от отговорност държавата, която очевидно не е предприела необходимите мерки за опазване на поверените й лични данни. Най-малкото, което следва да бъде направено днес е да се облекчат пострадалите при необходимите административни процедури за издаване на нови документи за самоличност. За това и предлагаме настоящето решение, с което да възложим на Министерския съвет да осигури средствата и възможността за безплатна промяна на личните документи, за онези граждани, чиито данни са изтекли и които желаят това. Считаме това като първа от поредица от мерки, целяща защита на хората и тяхното имущество.

**ВНОСИТЕЛИ:**